ציפי אובזילר

ציפורה (ציפי) אובזילר (נולדה ב-19 באפריל 1973 בתל אביב) היא טניסאית עבר ופוליטיקאית ישראלית. בשיאה דורגה במקום ה-75 בעולם בדירוג ה-WTA (ב-9 ביולי 2007). אובזילר זכתה ב-14 תארים בסבב ה-ITF ליחידות וב-14 תוארי זוגות באותו הסבב. הישג השיא שלה בסבב ה-WTA היה גמר טורניר גואנגג'ואו שבסין בשנת 2007. אובזילר הייתה אלופת ישראל בשנים 2000, 2004 ו-2005. אובזילר הייתה שחקנית בנבחרת טניס הנשים של ישראל ושותפה בכירה לניצחונותיה הרבים של הנבחרת בגביע הפדרציה. בנוסף, אובזילר החזיקה בעבר בשיא העולמי של מספר התמודדויות שונות בגביע הפדרציה (61) בצוותא עם ישראלית אחרת - אנה סמשנובה. אובזילר מתגוררת בגבעתיים עם בת-זוגה ובנותיהן. לצד הקריירה המקצוענית בטניס היא החלה בשנת 2008 גם בפעילות פוליטית. בבחירות לרשויות המקומיות שהתקיימו בנובמבר 2008 נבחרה לכהן כחברת מועצת עיריית גבעתיים מטעם הרשימה העצמאית "גבעתיים הירוקה" ושימשה בתפקיד יו"ר הסיעה. באוגוסט 2010 התפטרה מתפקידה. בנובמבר 2009 מונתה ליועצת לענייני ספורט של שרת התרבות והספורט לימור לבנת. בשנת 2011 אובזילר החלה לנהל את מועדון הטניס בכפר מעש ואת פרויקט אתנה באיגוד הטניס. אובזילר לומדת בקריה האקדמית אונו לתואר ראשון בחינוך וחברה, עם התמחות בספורט. אובזילר החלה לשחק טניס כשהייתה בת 10. בשנת 1997 היא הפכה למקצוענית. במרבית שנותיה הראשונות כשחקנית טניס מקצוענית לא בלטה אובזילר ברמות הגבוהות של טניס הנשים. לאחר מספר שנים פרשה, ועברה ללמוד בקולג' בארצות הברית כטניסאית. לאורך השנים שמרה על כושר כדי לשחק בנבחרת ישראל בגביע הפדרציה. בשנת 2002 שיחקה במסגרת הנבחרת מול נבחרת ארצות הברית. במהלך המפגש שיחקה מול לינדזי דבנפורט, והפסידה לה בתום משחק צמוד. לאחר המשחק ניגשה אליה בילי ג'ין קינג, קפטנית הנבחרת האמריקאית, ועודדה אותה לחזור ולשחק בסבב. עד שנת 2006 הישג השיא של אובזילר בסבב ה-WTA היה הגעה לשלב רבע הגמר בטורנירי טשקנט (2000) והיידראבאד (2003 ו-2005). כמו כן היא העפילה לסיבוב השני בטורנירי הגראנד סלאם של ארצות הברית (2004) ואוסטרליה (2004, 2005). בשנת 2006 הגיעה אובזילר לראשונה למעמד של חצי גמר טורניר WTA בגואנגג'ואו, תוך כדי שהיא מנצחת את השחקנית נה לי שדורגה אז במקום ה-20 בעולם. באותה שנה הגיעה אובזילר לרבע גמר טורניר WTA נוסף, באוקלנד. כמו כן היא עמדה ב-2006 על סף כניסה לרשימת מאה הטניסאיות הטובות בעולם, כשהגיעה לדירוג השיא שלה - 105 בעולם. 2007 הייתה שנת השיא של אובזילר. הפריצה שלה אל מרכז הבמה אירעה כשהיא בת 34, המהווה גיל מאוחר יחסית לטניסאית מקצוענית לפרוץ בו. באותה השנה הגיעה אובזילר בפעם הראשונה לגמר טורניר WTA (גואנגג'ואו), לחצי גמר (בנגלור) ולשני רבעי גמר (פאטאיה וקולקטה). לאחר הטורניר בבאנגלור נכנסה אובזילר לראשונה לרשימת מאה הטניסאיות הטובות בעולם, כאשר היא מזנקת מהמקום ה-117 אל המקום ה-96. בנוסף, היא שיחקה לראשונה בכל ארבעת טורנירי הגראנד סלאם, ואף העפילה לסיבוב השני ברולאן גרוס. ביולי 2007 הגיעה אובזילר לדירוג השיא שלה: מקום 75 בעולם. את שנת 2007 היא סיימה במקום ה-80. בריאיון לעיתון "מעריב" ביולי 2007 יצאה אובזילר מהארון וסיפרה כי היא לסבית, וכי היא ובת זוגה מצפות ללידת תינוקן. היא גם אפשרה לעיתונים לסקר את מערכת היחסים שלה עם בת זוגה. לאחר חופשה קצרה לרגל לידת ילדתה הביולוגית של בת זוגה חזרה אובזילר לסבב המקצועני. בעקבות פתיחה לא טובה של שנת 2008, איבדה אובזילר את מקומה ברשימת 100 הטניסאיות הטובות בעולם, ובמטרה לחזור לרשימה זו חזרה להתחרות בטורנירי ITF. לאחר שזכתה בסוף מרץ 2008 בטורניר ה-14 בקריירה שלה (טורניר מסבב ה-ITF בטנריפה, ספרד, על סך פרסים של 25,000 $) חזרה אל רשימת מאה הטניסאיות הטובות בעולם. בטורניר הרולאן גרוס של אותה השנה התמודדה אובזילר בסיבוב הראשון מול ונוס ויליאמס, המדורגת שביעית בעולם. אובזילר הפסידה בשלוש מערכות במשחק ששוחק במגרש הראשי של הטורניר ושודר בשידור חי ביורוספורט. בעקבות ההפסד צנחה אובזילר עד למקום ה-120 בעולם. באותה שנה התמודדה והפסידה גם נגד סרינה ויליאמס בסיבוב השני בטורניר בנגלור. ביולי 2008 אישר ארגון ה-ITF את הבקשה של איגוד הטניס הישראלי לאפשר לאובזילר לשחק באולימפיאדת בייג'ינג במשחקי זוגות הנשים בצוותא עם שחר פאר. בכך עלה מספר הטניסאים הישראליים באולימפיאדה לארבעה (השניים האחרים הם אנדי רם ויוני ארליך). בעקבות פרישת מספר טניסאיות מן הטורניר האולימפי, נכנסה אובזילר גם למשחקי היחידות באולימפיאדה. היא הודחה בסיבוב הראשון על ידי מריה קוריצבה האוקראינית. בסיבוב הראשון בזוגות הודחו אובזילר ופאר בידי צמד הארגנטינאיות חיסלה דולקו ובטינה חוזאמי. לאחר האולימפיאדה לא הצליחה אובזילר לשחזר את הישגיה מהשנה הקודמת, ובסוף שנת 2008 צנחה אל המקום ה-176 בעולם. ב-13 באוגוסט 2009 הודיעה אובזילר על פרישה מטניס פעיל בגיל 36. ב-15 בספטמבר 2017 קיבלה את הפרס "Fed Cup Commitment Award" מטעם איגוד הטניס הבינלאומי (ITF). המאזן של אובזילר בגביע הפדרציה עומד על 50 ניצחונות (22 במשחקי יחידים ו-28 במשחקי זוגות) מול 37 הפסדים (15 במשחקי יחידים ו-22 בזוגות), הנפרשים על השנים 1994 עד 2009. ציפי אובזילר, באתר olympedia.org ציפי אובזילר, באתר ה-WTA ציפי אובזילר, באתר ה-ITF ציפי אובזילר, באתר גביע הפדרציה הבלוג של ציפי אובזילר, באתר ONE מיקי שגיא, אובזילר: "חולמת להביא לבת שלי מדליה", באתר ynet, 5 באוקטובר 2007 אלמוג שריד, "הפרישה נראית לי רחוקה", באתר nrg‏, 14 במאי 2008 מיקי שגיא, אובזילר: רוצה לשבור את השיא של סמאשנובה בפדרציה, באתר ynet, 26 בנובמבר 2008 אלמוג שריד, אובזילר: מודה למדינה קטנה שנתנה לי במה לקריירה גדולה, באתר nrg‏, 13 באוגוסט 2009 אילנה ברגר, ‏ציפור נדירה, באתר ‏מאקו‏, 20 באוגוסט 2009 יונתן אסתרקין, "לא ידעתי שאפשר לאהוב ככה": ציפי אובזילר שלא הכרתם, באתר nrg‏, 12 בספטמבר 2011 אורי טלשיר, ציפי אובזילר: "כל הזמן הייתי במסדרון, מאחור, לא ספרו אותי", באתר הארץ, 12 באוקטובר 2015 כתבי ynet, גנאים ראש העיר; רזבוזוב, אובזילר ולוין במועצה, באתר ynet, 12 בנובמבר 2008 מערכת וואלה! ספורט‏, הגידו מעכשיו: 'ציפי אובזילר, יועצת לשרה לענייני ספורט', באתר וואלה, 18 בנובמבר 2009 אתם חולמים להיות כוכבי הטניס של המחר?, באתר ONE‏, 28 באוגוסט 2011 אורן אהרוני, מסתערים על התואר, באתר ynet, 18 באוקטובר 2020 רמי היפש, ציפי אובזילר עברה, אבל עכשיו הנין מחכה, באתר הארץ, 31 באוגוסט 2004 טל, ולק, "היום, כמעט בגיל 31, זה הטניס הכי טוב שלי בחיים", באתר הארץ, 20 בינואר 2004 רמי היפש, ציפי אובזילר נכנסה לאליפות אוסטרליה, באתר הארץ, 17 בינואר 2004 רמי היפש, אובזילר וסמשנובה בסיבוב השני באוסטרליה, באתר הארץ, 18 בינואר 2005 הטניסאית מספר 2 במדינה יוצאת מהארון, כתבה באתר GoGay מערכת וואלה! ספורט‏, אובזילר זכתה בטורניר טנריפה, באתר וואלה, 22 במרץ 2008 מערכת וואלה! ספורט‏, לזה קוראים להפסיד בכבוד, באתר וואלה, 26 במאי 2008 רמי היפש, ציפי אובזילר מול סרינה בסיבוב השני בבנגלור, באתר הארץ, 4 במרץ 2008 ניר וולף, טניס: ציפי אובזילר הודיעה על פרישה ממשחק מקצועני, באתר הארץ, 14 באוגוסט 2009 COMMITMENT AWARD, באתר ה-Fed-Cup